नई दिल्ली: आईसीसी चैंपियंस ट्रॉफी के सेमीफाइनल में भारतीय टीम का मुकाबला पड़ोसी बांग्लादेश से होगा. कागजों पर देखें तो भारतीय टीम के सामने बांग्लादेश की टीम कहीं नहीं टिकती है, लेकिन कई ऐसे मौके आए हैं जब उसने बड़ा उलटफेर किया है. इस मुकाबले से पहले ट्विटर पर लोग बांग्लादेश (Bangladesh) को भारतीय टीम से जीतने की सलाह दे रहे हैं. दरअसल, चैंपियंस ट्रॉफी में (ICC champions trophy 2017) में भारत तीन लीग मैच खेले. पाकिस्तान के खिलाफ पहले मैच में टीम इंडिया ने 124 रनों से शानदार जीत दर्ज की. वहीं बेहद मजबूत दिख रही टीम इंडिया (Team india) श्रीलंका के खिलाफ मैच में पूरी तरह चित हो गई. श्रीलंका ने न केवल सात विकेट की शानदार जीत दर्ज की बल्कि उन्होंने बैटिंग, बॉलिंग और फिल्डिंग सभी मोर्चे पर टीम इंडिया को पीछे छोड़ते दिखा. इस मैच को देखकर लोग आशंका जता रहे थे कि दक्षिण अफ्रीका के खिलाफ मैच में भारतीय टीम शायद ही जीत दर्ज कर पाए, लेकिन रविवार को खेले गए मैच में विराट कोहली की अगुवाई वाली भारतीय टीम अलग ही अंदाज में दिखी. दुनिया की नंबर एक वनडे टीम को भारतीय टीम ने हर मोर्चे पर बौना साबित करते हुए आठ विकेट की धमाकेदार जीत दर्ज की.